## Pravilnik o posebnim uvjetima koje moraju ispunjavati pravne osobe koje se bave proizvodnjom, prometom ili korištenjem opasnih kemikalija te o uvjetima koje moraju ispunjavati pravne ili fizičke osobe

### NN 68/2007 (2.7.2007.), Pravilnik o posebnim uvjetima koje moraju ispunjavati pravne osobe koje se bave proizvodnjom, prometom ili korištenjem opasnih kemikalija te o uvjetima koje moraju ispunjavati pravne ili fizičke osobe

# MINISTARSTVO ZDRAVSTVA I SOCIJALNE SKRBI

**2096**

Na temelju članka 39. stavka 2., članka 42. stavka 3. i članka 45. stavka 3.
Zakona o kemikalijama (»Narodne novine« br. 150/05) ministar zdravstva i
socijalne skrbi uz suglasnost ministra gospodarstva, rada i poduzetništva donosi

## PRAVILNIK

### O POSEBNIM UVJETIMA KOJE MORAJU ISPUNJAVATI PRAVNE OSOBE KOJE SE BAVE PROIZVODNJOM, PROMETOM ILI KORIŠTENJEM OPASNIH KEMIKALIJA TE O UVJETIMA KOJE MORAJU ISPUNJAVATI PRAVNE ILI FIZIČKE OSOBE KOJE OBAVLJAJU PROMET NA MALO ILI KORISTE OPASNE KEMIKALIJE

Članak 1.

Ovim se Pravilnikom propisuju posebni uvjeti koje moraju ispunjavati pravne
osobe koje se bave proizvodnjom, prometom ili korištenjem opasnih kemikalija
označenih kao vrlo otrovne kemikalije, otrovne kemikalije, štetne kemikalije,
nagrizajuće kemikalije, nadražujuće kemikalije, kemikalije koje dovode do
preosjetljivosti, kancerogene kemikalije, mutagene kemikalije i reproduktivno
toksične kemikalije, kao i uvjeti koje moraju ispunjavati fizičke osobe koje
obavljaju promet na malo ili iste koriste.

Članak 2.

Ovaj Pravilnik ne primjenjuje se na promet i korištenje proizvoda u kojima se
opasna kemikalija nalazi u takvom obliku da je neškodljiva pri korištenju ili se
nalazi u zatvorenom sustavu zaštićenom od otvaranja ili razaranja.

Članak 3.

Pravne i fizičke osobe iz članka 1. ovoga Pravilnika moraju ispunjavati sljedeće
uvjete:
– imati odgovarajuće prostorije za smještaj, čuvanje i izdavanje opasnih
kemikalija koje u pogledu lokacije, načina izgradnje, kvalitete zidova i podova,
osvijetljenosti, prozračivanja, temperature i vlažnosti odgovaraju
sanitarno-tehničkim i higijenskim uvjetima,
– imati osigurana odgovarajuća zaštitna sredstva za radnike koji rade s opasnim
kemikalijama,
– imati odgovarajuću opremu za rad s opasnim kemikalijama koja je otporna na
djelovanje kemikalija s kojima dolazi u dodir te
– imati upute o načinu pružanja prve pomoći u slučaju nezgode kao i sredstva za
pružanje prve pomoći i sredstva za dekontaminaciju i uklanjanje opasnih
kemikalija.
Pravne ili fizičke osobe koje se bave prometom na malo ili koriste opasne
kemikalije označene kao štetne, nagrizajuće s oznakom da izazivaju opekotine,
nadražujuće, i kemikalije koje dovode do preosjetljivosti mogu sve poslove
obavljati u jednoj prostoriji koja zadovoljava sanitarno-tehničke i higijenske
uvjete.

Članak 4.

Pravne osobe koje se bave prometom na veliko ili proizvodnjom opasnih kemikalija
označenih kao vrlo otrovne, otrovne, nagrizajuće, kancerogene kemikalije
kategorije 1 i 2, mutagene kemikalije kategorije 1 i 2 i reproduktivno toksične
kemikalije kategorije 1 i 2 te koje koriste opasne kemikalije označene kao vrlo
otrovne, otrovne, nagrizajuće s oznakom da izazivaju teške opekotine,
kancerogene kemikalije kategorije 1 i 2, mutagene kemikalije kategorije 1 i 2 i
reproduktivno toksične kemikalije kategorije 1 i 2 moraju imati radnike sa
završenim agronomskim, farmaceutsko-biokemijskim, medicinskim,
prehrambeno-biotehnološkim, prirodoslovno-matematičkim (smjer kemija ili
biologija), šumarskim, tehnološkim, grafičkim, tekstilno-tehnološkim,
rudarsko-geološko-naftnim, veterinarskim fakultetom ili završenim studijem za
diplomiranog sanitarnog inženjera, pod čijim se neposrednim nadzorom opasne
kemikalija proizvode, skladište ili koriste u proizvodnji.
Pravne osobe koje se bave proizvodnjom ili prometom na veliko opasnih kemikalija
označenih kao štetno ili nadražujuće te pravne i fizičke osobe koje koriste ili
se bave prometom na malo opasnih kemikalija označenih kao štetno nagrizajuće s
oznakom R34 (izaziva opekotine), nadražujuće kemikalije, kemikalije koje dovode
do preosjetljivosti, kancerogene kemikalije kategorije 3, mutagene kemikalije
kategorije 3 i reproduktivno toksične kemikalije kategorije 3, moraju imati
radnike koji su stekli potrebna znanja o zaštiti od opasnih kemikalija s kojima
rade te koji su osposobljeni kod maloprodaje dati korisniku upute o bezopasnom
rukovanju i primjeni opasnih kemikalija.

Članak 5.

Pravne osobe koje se bave proizvodnjom opasnih kemikalija označenih kao vrlo
otrovne kemikalije, otrovne kemikalije, štetne kemikalije, nagrizajuće
kemikalije, nadražujuće kemikalije, kemikalije koje dovode do preosjetljivosti,
kancerogene kemikalije, mutagene kemikalije i reproduktivno toksične kemikalije
moraju imati:
– objekte s prostorima za smještaj sirovina, za proizvodnju, za smještaj gotovih
proizvoda i za čuvanje neuništenih opasnih kemikalija i ambalaže,
– laboratorij za ispitivanje i kontrolu opasnih kemikalija u proizvodnom procesu
te
– odgovarajuću opremu za proizvodnju.
U slučaju da pravna osoba koja se bavi proizvodnjom opasnih kemikalija nema
laboratorij iz stavka 1. podstavka 2. ovoga članka, mora sklopiti ugovor s
drugom pravnom osobom koja ima ovlaštenje ministra nadležnog za zdravstvo za
ispitivanje svojstava opasnih kemikalija.

Članak 6.

Objekti koji služe za čuvanje i proizvodnju, korištenje kao i za promet opasnih
kemikalija iz članka 1. ovoga Pravilnika, izgrađuju se na mjestima s
najpovoljnijim klimatskim uvjetima (glede ruže vjetrova, konfiguracije tla,
temperaturnih promjena, promjena klime itd.) koja nisu podložna poplavama i na
kojima ne postoji mogućnost onečišćenja voda. Objekti se raspoređuju tako da se
omogući pristup vatrogasnim ekipama u slučaju požara.
Opasne kemikalije iz stavka 1. ovoga članka mogu se držati i u ormarima
izrađenim iz materijala kompatibilnog tim kemikalijama i uređenog tako da se
spriječi izlijevanje kemikalije izvan ormara ili akcidentalni događaj poput
požara ili eksplozije.
Prostorije iz stavka 1. ovoga članka u kojima se obavlja proizvodnja,
skladištenje u prometu na veliko odnosno koriste opasne kemikalije, ne smiju se
nalaziti u stambenim zgradama.
Odredbe stavka 1. i 3. ovoga članka ne odnose se na korištenje i promet na malo
kemikalija označenih kao štetno, nagrizajuće s oznakom R34 (izaziva opekotine),
nadražujuće, kemikalije koje dovode do preosjetljivosti kancerogene kemikalije
kategorije 3, mutagene kemikalije kategorije 3 i reproduktivno toksične
kemikalije kategorije 3.

Članak 7.

Opasne tvari iz članka 6. stavka 4. ovoga Pravilnika mogu se držati u prodajnim
prostorijama koje služe za druge potrebe pod uvjetima kako slijedi:
1. U prodajnoj prostoriji površine do 50 m2 opasne kemikalije moraju biti
smještene u ormarima ili policama. Ormari ili police moraju biti izrađeni od
materijala koji kemijski ne reagira u dodiru s opasnim kemikalijama.
2. U prodajnoj prostoriji većoj od 50 m2 opasne kemikalije moraju biti smještene
u za to posebno odvojenom prostoru na udaljenosti najmanje 3 metra od prostora
za prodavanje hrane, pića i stočne hrane.
3. Ormari ili police odnosno prostor u kojem se drže opasne kemikalije moraju
biti vidno označeni i obilježeni propisanim znakovima opasnosti i oznakama
upozorenja.
4. Opasne kemikalije koje mogu međusobno reagirati moraju biti posložene u
ormaru ili na policama tako da se onemogući njihova međusobna kemijska reakcija.

Članak 8.

Objekti i prostorije iz članka 3., 5. i 6. ovoga Pravilnika moraju biti
izgrađeni od čvrstog materijala i osigurani od neovlaštenog pristupa.
Zidovi prostorija moraju biti lako perivi i otporni na opasne kemikalije.
U slučaju kad kemikalije iz članka 1. ovoga Pravilnika imaju neko od opasnih
svojstava kao eksplozivno oksidirajuće, vrlo lako zapaljivo, lako zapaljivo i
zapaljivo, zidovi iz stavka 1. ovoga članka moraju biti izgrađeni od
nezapaljivog materijala radi sprječavanja širenja vatre.
Vrata objekata moraju biti izrađena od nezapaljivog materijala, a u svim
slučajevima držanja opasnih kemikalija, osim onih označenih kao štetno,
nagrizajuće, nadražujuće, kemikalije koje dovode do preosjetljivosti kancerogene
kemikalije kategorije 3, mutagene kemikalije kategorije 3, reproduktivno
toksične kemikalije kategorije 3 i kemikalije opasne za okoliš, izvedena tako da
se automatski zatvaraju.
Vodovodne i kanalizacijske cijevi ili električni vodovi koji prolaze kroz zidove
objekta i prostorija i otvori na njima moraju se nepropusno zatvoriti.

Članak 9.

Pod u prostorijama mora biti gladak, lako periv i otporan na opasne kemikalije
iz članka 1. ovoga Pravilnika koje se nalaze u prostoriji.
Na ulazu u prostorije u kojima se opasne kemikalije proizvode, skladište ili
koriste, prag mora biti izveden u visini najmanje 5 cm tako da se mogu zadržati
prolivene ili prosute opasne kemikalije.
U prostorijama u kojima se nalaze opasne kemikalije na podu ne smije biti
izravnog odvoda u kanalizaciju. Ako su odvodi potrebni (npr. u proizvodnji ili
korištenju) povezuju se nepropusnim kolektorom do jame za obradu otpadnih voda.
U slučaju kad kemikalije iz članka 1. ovoga Pravilnika imaju neko od opasnih
svojstava kao eksplozivno, oksidirajuće, vrlo lako zapaljivo, lako zapaljivo i
zapaljivo, pod mora biti elektroprovodan ili uzemljen.

Članak 10.

Objekti iz članka 1. ovoga Pravilnika moraju se konstruirati tako da se osigura
zaštita opasne kemikalije od izravnih sunčevih zraka, atmosferskog taloga,
plinova, para i topline.

Članak 11.

Prozračivanje u objektima ili ormarima s opasnim kemikalijama iz članka 1. ovoga
Pravilnika, koje se isparavaju ili daju pod radnim uvjetima aerosole odnosno
prašinu, mora biti prirodno ili umjetno i izvedeno tako da koncentracija štetnih
plinova i aerosola u radnim prostorijama ili na mjestima za boravak ne bude veća
od maksimalno dopustive koncentracije propisane odgovarajućim propisima zaštite
na radu.
Koncentracije u zraku opasnih kemikalija iz članka 1. ovoga Pravilnika kod
najbližih stambenih objekata ili mjesta okupljanja i zadržavanja ljudi ne smiju
prijeći dopustive koncentracije u okolišu regulirane posebnim propisima.
Ako u prostorijama iz stavka 1. ovoga članka nije ugrađeno automatsko praćenje
koncentracija hlapljivih opasnih kemikalija i kemikalija koje se pri radnom
procesu javljaju u zraku kao aerosoli ili prašina, provjera se mora obavljati
odgovarajućim uređajem kontinuirano ili najmanje svakih četiri sata za radnog
vremena prema odgovarajućim propisima o zaštiti na radu.

Članak 12.

Ako pod normalnim uvjetima skladištenja ili korištenja opasna kemikalija iz
članka 1. ovoga Pravilnika daje plinove ili aerosole strop prostorija u kojima
se čuvaju ili proizvode opasne kemikalije mora biti čvrst i otporan na plinove i
aerosole opasnih kemikalija koje se nalaze u prostoriji.

Članak 13.

Kemikalije koje mogu međusobno reagirati moraju se držati odvojeno jedne od
drugih u posebnim prostorijama ili u istom prostoru odvojene tako da u slučaju
istovremenog izlijevanja ili prosipanja ne mogu doći u izravan kontakt.

Članak 14.

Veliki pokretni ili samostojeći spremnici (cisterne) u kojima se skladište
opasne kemikalije iz članka 1. ovoga Pravilnika smještaju se na nepropusno
ozidanom mjestu.
Oko svakog spremnika ili skupine spremnika iz stavka 1. ovoga članka obvezno se
izvodi prihvatni bazen koji mora biti toliko velik da može zadržati tekućinu
koja odgovara obujmu najvećeg spremnika u skladišnom prostoru. Između pojedinih
spremnika mora se osigurati dovoljno prostora za prilaz u slučaju požara ili
druge nesreće.
Ako iznad prostora za smještaj spremnika iz stavka 1. ovoga članka nema
nadstrešnice mora se izvesti odgovarajući sustav za prikupljanje oborinskih
voda.
Podzemni spremnici za kemikalije iz stavka 1. ovoga članka moraju biti izvedeni
s posebnom zaštitnom izolacijom ili dvostrukom stjenkom, da bi se onemogućilo
onečišćenje podzemnih voda.
Spremnici iz stavka 1.- 4. ovoga članka za smještaj opasnih kemikalija moraju
biti građeni od materijala otpornog na opasne kemikalije koje se u njima nalaze.

Članak 15.

Pri skladištenju opasnih kemikalija iz članka 1. ovoga Pravilnika mora se u
prostorijama osigurati dovoljno prostora između pojedinih polica i/ili naslaga
radi nesmetanog prenošenja spremnika, osiguranja slobodne cirkulacije zraka i
omogućavanja prilaza u slučaju požara ili druge nesreće s opasnim kemikalijama.
Visina naslaga ili polica iz stavka 1. ovoga članka mora biti takva da se
osigura njihova stabilnost i spriječi mehaničko ili drugo oštećenje pojedinačnih
pakiranja.

Članak 16.

Prostorije ili ormari u kojima se smještaju i čuvaju opasne kemikalije označene
kao vrlo otrovne, otrovne, nagrizajuće s oznakom da izazivaju teške opekotine,
kancerogene kemikalije kategorije 1 i 2, mutagene kemikalije kategorije 1 i 2 i
reproduktivno toksične kemikalije kategorije 1 i 2 moraju biti osigurane od
neovlaštenog pristupa i pod ključem.
Vrlo otrovne kemikalije moraju se držati u posebnim prostorijama odvojeno od
ostalih opasnih kemikalija i pod ključem te se smiju prodati samo pravnoj osobi
koja ima odobrenje za rad s ovim opasnim kemikalijama od ministarstva nadležnog
za zdravstvo.

Članak 17.

U prostorijama u kojima se rukuje opasnim kemikalijama iz članka 1. ovoga
Pravilnika koje su zapaljive ili eksplozivne, električna instalacija izvodi se
na način koji onemogućuje izbijanje požara ili eksplozije.
U prostorijama iz stavka 1. ovoga članka ne smije se rabiti otvoreni plamen niti
aparati koji iskre, a na uređajima za pakiranje moraju se nalaziti automatske
sklopke za slučaj nestanka električne energije.
Radi sprječavanja stvaranja statičkog elektriciteta u prostorijama u kojima se
radi s kemikalijama iz stavka 1. ovoga članka oprema se uzemljuje, a posude i
ambalaža uzemljuju se u toku njihova punjenja i pražnjenja.

Članak 18.

U prostorijama i na mjestima gdje se rukuje opasnim kemikalijama iz članka 1.
ovoga Pravilnika obvezno je na vidljiva mjesta staviti pisane upute koje se
odnose:
– na rad uređaja i postupak s uređajima,
– na način pripreme, pakiranja i otpreme opasne kemikalije,
– na održavanje higijene i pridržavanje mjera sigurnosti,
– na postupke u slučaju nesreće s osnovnim podacima za svaku opasnu kemikalija s
kojom se rukuje,
– na čišćenje uređaja i pribora te
– tekstualno objašnjenje oznaka upozorenja (R) i obavijesti (S).

Članak 19.

U blizini mjesta na kojima se rukuje opasnim kemikalijama iz članka 1. ovoga
Pravilnika mora se osiguravati ova sredstva:
– za osobnu dekontaminaciju (npr. slavina, tuš, fontana),
– za dekontaminaciju radnih površina, uređaja i opreme te sredstva za omeđivanje
širenja posljedica nesreće (npr. pijesak ili drugi sorbens),
– protuotrovi koji se mogu nabaviti u ljekarnama,
– oprema za zaštitu dišnih putova ako je potrebna te
– prikladna oprema za zaštitu ostalih dijelova tijela.

Članak 20.

Pravna i fizička osoba obvezna je osigurati radnicima radnu obuću, odjeću i
druga osobna zaštitna sredstva (npr. zaštitnu kacigu, naočale ili štitnik za
oči, filtarsku polumasku, zaštitnu masku, samostalni uređaj za disanje,
kombinezone, odgovarajuće zaštitne rukavice, pregaču i dr.) izabrana prema
hrvatskim normama i prikladnima za opasnu kemikaliju, proces u kojem se koristi
i količine u procesu.

Članak 21.

Pravne osobe koje se bave proizvodnjom, prometom na veliko opasnih kemikalija iz
članka 1. ovoga Pravilnika te koje koriste opasne kemikalije označene kao vrlo
otrovno, otrovno, nagrizajuće s oznakom R35 (izaziva teške opekotine),
kancerogene kemikalije kategorije 1 i 2, mutagene kemikalije kategorije 1 i 2 i
reproduktivno toksične kemikalije kategorije 1 i 2 mora osigurati za radnike
koji rukuju opasnim kemikalijama posebne prostorije i to:
– garderobu sa po dva garderobna ormarića za svakog radnika (jedan za radnu
odjeću i osobna zaštitna sredstva, a drugi za osobnu garderobu), s ključem ili
lokotom,
– prostoriju za održavanje higijene i za osobne potrebe,
– prostoriju za odmor.
Prostorije iz stavka 1. ovoga članka moraju biti fizički odvojene od radnih
prostorija.
Pravna i fizička osoba koja koristi ili stavlja u maloprodaju opasne kemikalije
označene kao štetne, nagrizajuće s oznakom da izazivaju opekotine ili
nadražujuće kemikalije, mora osigurati radnicima prostor za održavanje higijene
i za osobne potrebe.

Članak 22.

U prostorijama u kojima se radi s opasnim kemikalijama moraju biti na vidljiva
mjesta postavljene oznake o zabrani pušenja, uzimanja hrane i napitaka, zabrani
pristupa neovlaštenim osobama te telefonski brojevi odgovornih osoba i službi za
slučaj nesreće i oznake smjera kretanja u slučaju požara ili drugih nesreća s
opasnim kemikalijama.
Radnicima koji rukuju s opasnim kemikalijama iz članka 1. ovoga Pravilnika,
moraju biti na raspolaganju kratke upute o postup­cima za slučaj nesreće s
opasnim kemikalijama.

Članak 23.

Uvjeti za promet opasnih kemikalija iz članka 1. ovoga Pravilnika primjenjuju se
i na opasne kemikalije koje se uvoze u slobodne zone te na opasne kemikalije
koje se drže u carinskim skladišnim objektima u Republici Hrvatskoj.

Članak 24.

Pravne i fizičke osobe iz članka 1. ovoga Pravilnika obvezne su uskladiti svoj
rad i poslovanje s odredbama ovoga Pravilnika u roku od 6 mjeseci od dana
stupanja na snagu ovoga Pravilnika.

Članak 25.

Stupanjem na snagu ovoga Pravilnika prestaje važiti Pravilnik o posebnim
uvjetima koje moraju ispunjavati pravne i fizičke osobe koje se bave
proizvodnjom, prometom, uporabom ili zbrinjavanjem otrova i o uvjetima koje
moraju ispunjavati pravne i fizičke osobe koje obavljaju promet na malo ili rabe
otrove (»Narodne novine« br. 92/99 i 151/02) i Pravilnik o uvjetima za držanje
otrova skupine III u prostorijama koje služe za druge potrebe (»Narodne novine«
br. 7/01 i 182/04).

Članak 26.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/07-04/17
Urbroj: 534-07-07-1
Zagreb, 24. svibnja 2007.

Ministar
**doc. dr. sc. Neven Ljubičić**, v. r.

Pravilnik, NN 68/2007-2096
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)